b'\n_START_ARTICLE_\nVojislav Simi\xc4\x87\n_START_SECTION_\n\xc5\xbdivotopis\n_START_PARAGRAPH_\nVojislav Simi\xc4\x87 je ro\xc4\x91en 18. o\xc5\xbeujka 1924. u Beogradu. Poznati je dirigent D\xc5\xbeez orkestra Radio televizije Beograd, autor mnogobrojnih jazz kompozicija, tradicionalne liturgijske vokalne i instrumentalne glazbe, etno-jazza i glazbe za djecu. Klju\xc4\x8dno je ime jazz scene u Srbiji. Otkako je 1954. utemeljen D\xc5\xbeez orkestar RTV Beograd, Simi\xc4\x87 je godinama poslije \xe2\x80\x93 zajedno sa Zvonimirom Skerlom \xe2\x80\x93 imao zna\xc4\x8dajnu ulogu u vo\xc4\x91enju tog orkestra._NEWLINE_Od 1953. do 1985. Simi\xc4\x87 i D\xc5\xbeez orkestar RTV Beograd nastupali su diljem Europe: osvojili su mnoge nagrade i pobijedili na brojnim natjecanjima, uklju\xc4\x8duju\xc4\x87i i poznati jazz-festival\xc2\xa0\xc2\xbbJuan-les-Pins\xc2\xab\xc2\xa0u Francuskoj, gdje su 1960. osvojili prvu nagradu. S tim je orkestrom redovito nastupao u programima jazz-festivala na Bledu i u Ljubljani, a sura\xc4\x91ivali su i s mnogim doma\xc4\x87im i strani solistima, primjerice Kvartetom Predraga Ivanovi\xc4\x87a, Stjepanom Jimmyjem Stani\xc4\x87em, Du\xc5\xa1kom Gojkovi\xc4\x87em, Milivojem Markovi\xc4\x87em, Bora Rokovi\xc4\x87, Milo Pavlovi\xc4\x87, zatim Maynardom Fergusonom, Alanom Skidmoreom i Gerdom Dudekom._NEWLINE_Simi\xc4\x87 je bio i gost-dirigent u mnogim kazali\xc5\xa1tima u biv\xc5\xa1oj Jugoslaviji, te gost-skladatelj na dje\xc4\x8djim festivalima u Srbiji. Na rad mu je utjecalo djelo srpskog pisca i pjesnika Jovana Jovanovi\xc4\x87a Zmaja. Skladao je glazbu za mnoge TV serije, ali i igrane i dokumentarne filmove. Osobito je poznat kao autor glazbe za film Sumnjivo lice, film i TV seriju Sala\xc5\xa1 u Malom ritu, TV seriju Osma ofanziva, dokumentarni film Dobro jutro Homolje, itd._NEWLINE_Glumio je u TV-filmu Sastanak muzi\xc4\x8dara - Jam session (1968.) i TV seriji Sedam plus sedam (1979.). Napisao je i dvije knjige autobiografskog karaktera:\xc2\xa0\xc2\xbbSusreti i se\xc4\x87anja\xc2\xab\xc2\xa0i\xc2\xa0\xc2\xbbSentimentalno putovanje\xc2\xab._NEWLINE_Vojislav Simi\xc4\x87 je svojedobno bio predsjednik Udru\xc5\xbeenja d\xc5\xbeez muzi\xc4\x8dara i predsjednik Udru\xc5\xbeenja kompozitora Srbije. \xc5\xbdivi u Beogradu sa suprugom: imaju dvije k\xc4\x87eri i troje unu\xc4\x8dadi.'